รัฐบาลไทย-ข่าวทำเนียบรัฐบาล-ปลัด มท. ถวายความรู้ เรื่อง "ภารกิจกระทรวงมหาดไทยด้านพระพุทธศาสนา" ในการประชุมเจ้าคณะจังหวัดคณะธรรมยุต-คณะอนุกรรมการคณะธรรมยุต ณ วัดธรรมมงคลเถาบุญนนทวิหาร
วันอังคารที่ 26 ธันวาคม 2566
26/12/2566
ปลัด มท. ถวายความรู้ เรื่อง "ภารกิจกระทรวงมหาดไทยด้านพระพุทธศาสนา" ในการประชุมเจ้าคณะจังหวัดคณะธรรมยุต-คณะอนุกรรมการคณะธรรมยุต ณ วัดธรรมมงคลเถาบุญนนทวิหาร
ปลัด มท. ถวายความรู้ เรื่อง "ภารกิจกระทรวงมหาดไทยด้านพระพุทธศาสนา" ในการประชุมเจ้าคณะจังหวัดคณะธรรมยุต-คณะอนุกรรมการคณะธรรมยุต ณ วัดธรรมมงคลเถาบุญนนทวิหาร เน้นย้ํา ความเมตตาของคณะสงฆ์ในระดับพื้นที่ รูปแบบ “หนึ่งตําบล หนึ่งพระสงฆ์”
ปลัดมหาดไทย ถวายความรู้ เรื่อง "ภารกิจกระทรวงมหาดไทยด้านพระพุทธศาสนา" ในการประชุมเจ้าคณะจังหวัดคณะธรรมยุต-คณะอนุกรรมการคณะธรรมยุต ณ วัดธรรมมงคลเถาบุญนนทวิหาร เน้นย้ํา ความเมตตาของคณะสงฆ์ในระดับพื้นที่รูปแบบ “หนึ่งตําบล หนึ่งพระสงฆ์” จะหนุนเสริมบทบาทผู้ว่าฯ - นายอําเภอ ขับเคลื่อนภารกิจ "บําบัดทุกข์ บํารุงสุข" สร้างสิ่งที่ดีเพื่อพี่น้องประชาชนได้อย่างยั่งยืน
เมื่อวันที่ 25 ธ.ค. 66 เวลา 13.30 น. ที่วัดธรรมมงคลเถาบุญนนทวิหาร แขวงบางจาก เขตพระโขนง กทม. นายสุทธิพงษ์ จุลเจริญ ปลัดกระทรวงมหาดไทย เป็นวิทยากรบรรยายถวายความรู้ หัวข้อ "ภารกิจกระทรวงมหาดไทยด้านพระพุทธศาสนา" ในการประชุมเจ้าคณะจังหวัดคณะธรรมยุตประชุมสัญจรกับคณะอนุกรรมการคณะธรรมยุต ครั้งที่ 1/2566 โดยได้รับเมตตาจากสมเด็จพระธีรญาณมุนี กรรมการมหาเถรสมาคม ประธานกรรมการคณะธรรมยุต เจ้าอาวาสวัดเทพศิรินทราวาส เป็นประธานในพิธี โดยมี สมเด็จพระมหาวีรวงศ์ เลขาธิการคณะธรรมยุต วัดราชบพิธสถิตมหาสีมาราม พระเถรานุเถระชั้นผู้ใหญ่ เจ้าคณะภาค (ธ) เจ้าคณะจังหวัด (ธ) พระสังฆาธิการ พระครูปลัดสัมพิพัฒนวิริยาจารย์ เจ้าอาวาสวัดธรรมมงคลเถาบุญนนทวิหาร คณะสงฆ์ อุบาสก อุบาสิกา พุทธศาสนิกชน และเจ้าหน้าที่ที่เกี่ยวข้อง ร่วมรับฟัง
นายสุทธิพงษ์ จุลเจริญ ปลัดกระทรวงมหาดไทย กล่าวว่า นับเป็นความเมตตาของคณะสงฆ์ที่วันนี้ได้ให้โอกาสสนองงานเป็นวิทยากรบรรยายถวายความรู้ หัวข้อ "ภารกิจกระทรวงมหาดไทยด้านพระพุทธศาสนา" เพราะชาติบ้านเมืองของเราอยู่ได้ด้วยคณะสงฆ์ พระสงฆ์ผู้เป็นบวร นําเอาหลักธรรมคําสั่งสอนของพระพุทธเจ้ามาช่วยอบรมกล่อมเกลาคนไทยตั้งแต่ในอดีต มุ่งหวังให้คนทุกคนเป็นคนดี ขณะเดียวกันพระสงฆ์ก็ทําหน้าที่เป็นผู้คอยกล่อมเกลาให้บุคคลที่ทํางานรับใช้บ้านเมืองได้มีทศพิธราชธรรม เป็นข้าราชการที่ดีในพระบาทสมเด็จพระเจ้าอยู่หัว ทําให้บ้านเมืองเราได้มีผู้ปกครองที่ดี ทั้งยังเป็นกําลังสําคัญในการรวบรวมกําลังศรัทธาญาติโยมให้อยู่ในศีลในธรรม ทําให้มีความเมตตากรุณา เอื้อเฟื้อเผื่อแผ่ ให้อภัย ทําประโยชน์ต่อสังคมและประเทศชาติ
“กระทรวงมหาดไทยให้ความสําคัญกับการอบรมกล่อมเกลาลูกหลานคนไทยผ่านกระบวนการส่งเสริมการเรียนรู้ ซึ่งเป็นที่ทราบโดยทั่วกันว่า นับแต่อดีต รากฐานการศึกษา การอบรมสั่งสอน การเรียนรู้ ที่เราเรียกกันทุกวันนี้ว่า “โรงเรียน” ล้วนมีที่มาจาก “วัด” ทั้งสิ้น เมื่อความเจริญงอกงามของมนุษย์มาจากการศึกษา และเผื่อแผ่มาถึงญาติโยม เรียกได้ว่า พระสงฆ์ คือ ครู คลัง ช่าง หมอ เพราะประเทศไทยเรามีคณะสงฆ์ มีวัดเป็นแหล่งรวม “สรรพวิทยาการ” จึงทําให้เกิดสังคมพลเมืองที่มีคุณภาพ มีองค์ความรู้คู่คุณธรรม ขยายผลไปสู่การประกอบสัมมาอาชีพ ทําให้คนไทยและพุทธศาสนิกชนเป็นมนุษย์ที่สมบูรณ์แบบ เป็นฆราวาสที่ดี ดูแลครอบครัว ชุมชน สังคม แต่ปัจจุบันสังคมเราให้ความสําคัญกับการทํางานด้วยความเมตตาของคณะสงฆ์ลดน้อยลง ทว่ากระทรวงมหาดไทยยังคงตระหนักและเห็นความสําคัญของภาคีเครือข่าย “ผู้นําด้านศาสนา” โดยเฉพาะคณะสงฆ์ จึงได้มีการลงนามบันทึกข้อตกลงความร่วมมือ (MOU) 3 โครงการสําคัญ คือ 1) โครงการวัด ประชา รัฐ สร้างสุข ร่วมกับ สมเด็จพระมหาวีรวงศ์ กรรมการมหาเถรสมาคม ประธานคณะกรรมการฝ่ายสาธารณูปการของมหาเถรสมาคม 2) บทบาทในการเกื้อหนุนระหว่างวัดและชุมชนให้มีความสุขอย่างยั่งยืน ร่วมกับสมเด็จพระมหาธีราจารย์ กรรมการมหาเถรสมาคม เจ้าอาวาสวัดพระเชตุพนวิมลมังคลาราม ประธานคณะกรรมการฝ่ายสาธารณสงเคราะห์ของมหาเถรสมาคม และ 3) โครงการสร้างความปรองดองสมานฉันท์ โดยหลักธรรมทางพระพุทธศาสนา "หมู่บ้านรักษาศีล 5 ขยายผลสู่ หมู่บ้านศีลธรรม" ร่วมกับสมเด็จพระมหารัชมงคลมุนี เจ้าคณะใหญ่หนกลาง กรรมการมหาเถรสมาคม ผู้ช่วยเจ้าอาวาสวัดไตรมิตรวิทยาราม วรวิหาร" นายสุทธิพงษ์ฯ กล่าวในช่วงต้น
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า นอกจากนี้กระทรวงมหาดไทยยังผลักดันขับเคลื่อนให้โรงเรียนในสังกัด 7,849 องค์กรปกครองส่วนท้องถิ่นทั่วประเทศ ตลอดจนศูนย์พัฒนาเด็กเล็ก ได้นําวิชาหน้าที่พลเมือง และวิชาศีลธรรม โดยนําเอาคําสอนของพระพุทธศาสนาแบบเบื้องต้น หรือพื้นฐาน มาทําให้ลูกหลานของเราได้มี "DNA" หรือพันธุกรรมของพุทธศาสนิกชนที่ดี เป็นคนดีมีหลักธรรมประจําใจ เกรงกลัวต่อบาป รวมถึงวิชาประวัติศาสตร์ชาติไทยและประวัติศาสตร์ท้องถิ่น โดยมี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย เป็นผู้นําผลักดันให้เกิดขึ้นร่วมกับกระทรวงศึกษาธิการ ซึ่งเราให้ความสําคัญเริ่มตั้งแต่ สร้าง "ครู ก ผู้มีความรู้ความเชี่ยวชาญประวัติศาสตร์ชาติไทยและประวัติศาสตร์ท้องถิ่น" โดยในเดือนมกราคม 2567 ครู ก ทั่วทั้งประเทศ จะเข้ามาฝึกอบรม ณ ศูนย์ศึกษาและพัฒนาชุมชน 11 แห่งทั่วประเทศของกรมการพัฒนาชุมชน โดยได้รับการสนับสนุนจากศูนย์อํานวยการใหญ่จิตอาสาพระราชทาน (ศอญ.ฯ) ซึ่งได้รวบรวมและจัดทําตําราหนังสือประวัติศาสตร์ชาติไทยและมีครูผู้มีความรู้ผู้เชี่ยวชาญด้านประวัติศาสตร์ชาติไทยเป็นหลักชัย มาถ่ายทอดให้กับครู ก เพื่อขยายผลไปยังเยาวชนคนไทยได้มีความรู้ มีข้อมูลประวัติศาสตร์ที่ถูกต้อง ดังนั้น กระทรวงมหาดไทยจึงต้องขอความเมตตาจากเจ้าประคุณสมเด็จพระมหาวีรวงศ์ และคณะสงฆ์ ได้ให้คําแนะนําในการไปร่วมกันพัฒนาเด็กและเยาวชนให้มีความรู้ความเข้าใจในบวรพระพุทธศาสนา ประวัติศาสตร์ชาติไทย รวมถึงความรู้ที่สําคัญและจําเป็นกับการดํารงชีวิต ความกตัญญูกตเวที ที่เหมาะสมควบคู่กับวิชาศีลธรรม และพระคุณท่านทุกรูปในฐานะเจ้าคณะจังหวัดยังสามารถช่วยเป็นหลักชัยของจังหวัด หนุนเสริมระบบราชการที่ขาดแคลนครูบาอาจารย์หรือบุคลากรทางการศึกษาที่จะช่วยดูแลสั่งสอนอบรมลูกหลาน เพื่อจะได้ช่วยผู้ว่าราชการจังหวัด นายอําเภอ และฝ่ายบ้านเมือง ให้มีองค์ความรู้และมีแรงบันดาลใจหนุนเสริมทําให้เด็ก เยาวชน และประชาชนได้เป็นพลเมืองที่ดีของสังคมต่อไป
"หน้าที่ของกระทรวงมหาดไทยด้านพระพุทธศาสนา หรือเรียกอีกอย่างหนึ่งว่า หน้าที่ของคนมหาดไทยกับคณะสงฆ์ คือ การเป็นผู้นําของข้าราชการในทุกพื้นที่ทั้ง 76 จังหวัด 878 อําเภอ 7,255 ตําบล 8 หมื่นกว่าหมู่บ้าน ที่มีผู้ว่าราชการจังหวัดเปรียบเสมือนนายกรัฐมนตรีของจังหวัด ผู้นํานโยบายของรัฐบาลไปสู่พื้นที่ ร่วมกันกับคณะสงฆ์ดูแลพี่น้องประชาชนตั้งแต่เกิดจนตาย ดังพันธกิจ "บําบัดทุกข์ บํารุงสุข" ที่สมเด็จฯ กรมพระยาดํารงราชานุภาพ องค์ปฐมเสนาบดีของกระทรวงมหาดไทย ได้พระราชทานค่านิยมนี้สืบทอดต่อกันมา โดยเริ่มตั้งแต่การมีบ้านเมืองสะอาด เป็นระเบียบเรียบร้อย เพราะวัดเป็นหนึ่งในสถานที่สําคัญที่จะเป็นตัวอย่างการรักษาสิ่งแวดล้อม การคัดแยกขยะ การจัดทําถังขยะเปียกลดโลกร้อน รวมถึงการสนับสนุนการมีธนาคารขยะ เพื่อให้วัดเป็นต้นแบบของชุมชน เป็นแหล่งเรียนรู้ของประชาชนในการช่วยรักษาสิ่งแวดล้อมของเรา เป็นวัด 5 ส ซึ่งต้องสะอาด เป็นระเบียบเรียบร้อย ไม่รกรุงรัง รวมถึงห้องน้ํา ห้องสุขาของวัด ต้องมีความสะอาด ถูกสุขลักษณะ ดังนั้น เจ้าคณะจังหวัดทุกรูปจึงต้องเป็นผู้นําภาคศาสนาที่มีความสําคัญ ที่จะทําให้วัดทุกวัดเป็นต้นแบบ โดยรวบรวมหัวใจของพุทธศาสนิกชนและพระสงฆ์ทําให้วัดเป็นสถานที่ที่สะอาดสวยงาม เป็นโรงเรียน เป็นศูนย์การเรียนรู้ เป็นสัปปายะ ที่ดึงดูดให้ผู้สนใจมาเที่ยวชมวัดอันเป็นสถานที่สําคัญที่จะหล่อหลอมหนุนเสริมให้เกิดกระบวนการเรียนรู้การเป็นคนดีของสังคมในทุกมิติ" นายสุทธิพงษ์ ฯ กล่าวเพิ่มเติม
นายสุทธิพงษ์ จุลเจริญ ปลัดกระทรวงมหาดไทย กล่าวในช่วงท้ายว่า พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ได้พระราชทานแนวทางการทํางานให้สําเร็จอย่างยั่งยืนด้วยการทํางานเป็นทีม สะท้อนว่า ผู้ว่าราชการจังหวัด นายอําเภอ ต้องไม่ทํางานคนเดียว ต้องมีการบูรณาการร่วมกับภาคีเครือข่าย โดยผู้ว่าราชการจังหวัดเป็นผู้นําในการขับเคลื่อนตามแนวทาง “จังหวัด/อําเภอบําบัดทุกข์ บํารุงสุข แบบบูรณาการอย่างยั่งยืน” มีเป้าหมายเพื่อบําบัดทุกข์ บํารุงสุข ทั้งการ “บูรณาการสรรพกําลัง” ทั้ง 7 ภาคีเครือข่าย อันได้แก่ ภาคราชการ ภาคศาสนา ภาควิชาการ ภาคเอกชน ภาคประชาสังคม ภาคประชาชน และภาคสื่อสารมวลชน และ “การบูรณาการงาน” เพราะงานทุกงาน งานของทุกกระทรวงในระดับพื้นที่ล้วนแต่เป็นงานของกระทรวงมหาดไทย ดังที่เราให้ผู้ว่าฯ นายอําเภอ ไปขับเคลื่อนการค้นหาทุกปัญหาความเดือดร้อนของประชาชนเป็นรายครัวเรือน ประมวลรวบรวมเป็นฐานข้อมูลในระบบ ThaiQM จัดทําเป็นเป้าหมายการแก้ไขปัญหาความยากจนและความเดือดร้อนของประชาชนแบบพุ่งเป้า และขอเน้นย้ําว่า “ความเมตตาของคณะสงฆ์ได้ช่วยสนับสนุนให้ผู้ว่าฯ และนายอําเภอ ร่วมกับคณะสงฆ์ในรูปแบบ "หนึ่งตําบล หนึ่งพระสงฆ์" อันจะทําให้ภารกิจกระทรวงมหาดไทยด้านพระพุทธศาสนาได้เกิดขึ้นอย่างเป็นรูปธรรม เพื่อให้สังคมไทยกลับไปสู่สังคมแห่งความรักความสามัคคี สามารถพึ่งพาตนเองตามหลักปรัชญาของเศรษฐกิจพอเพียง ช่วยเหลือเกื้อกูลกันทําให้มีสภาพแวดล้อมที่ดี คนไทยทุกคนมีความสุข” ดังที่ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ได้พระราชทานแนวพระดําริให้กระทรวงมหาดไทย ทําให้ทุกหมู่บ้านเป็นหมู่บ้านยั่งยืน (Sustainable Village) ที่ประชาชนทุกคนมีความมั่นคงทางอาหาร มีความมั่นคงด้านที่อยู่อาศัย มีความปลอดภัยในชีวิตและทรัพย์สิน มีความรักสามัคคีเอื้อเฟื้อช่วยเหลือเกื้อกูลกัน ซึ่งทั้งหมดจะเกิดขึ้นได้ต้องมีผู้นําภาคศาสนา คือ คณะสงฆ์เมตตาช่วยกันทํากับฝ่ายบ้านเมือง ส่งเสริมให้ฝ่ายศาสนาและฝ่ายบ้านเมืองเกื้อหนุนซึ่งกันและกัน ความสุขจะเกิดขึ้นกับสังคมอย่างยั่งยืน